Huldeblyke stroom in vir Zak van NiekerkLees ook “Spoed dalk oorsaak van ongeluk waarin sanger sterf” Die foto is deur @_ArriveAlive op Twitter gelaai. Huldeblyke stroom in op sosiale netwerke vir die Afrikaanse kunstenaar Zak van Niekerk wat Vrydagmiddag in ŉ motorongeluk oorlede is naby Sasolburg in die Vaaldriehoek. ŉ Woordvoerder van Netcare911, Jeffrey Wicks, sê Van Niekerk was die bestuurder van ŉ bussie wat reg van voor teen ŉ motor gebots het op die R59 in Sasolburg. Van Niekerk is op die toneel dood verklaar. Sy passasier, glo ŉ klankman, is ernstig beseer en is per helikopter na ŉ nabygeleë hospitaal geneem. Hy het volgens berigte later aan sy beserings beswyk. Die bestuurder van die ander motor is lig beseer. Van Niekerk was glo op pad na die Klein Karoo Nasionale Kunstefees wat Saterdag begin. Intussen het boodskappe van meegevoel begin instroom op die sosiale netwerke Facebook en Twitter. Die sangeres Juanita Du Plessis het geskryf: “Dis verskriklik van Zak van Niekerk…Ek kan dit nie glo nie!!! My gebede gaan uit na Sonja en familie.” Die sanger en Jukebox-aanbieder Pieter Koen het geskryf: “Zak van Niekerk RIP my goeie ou Mater! Laat jou bekfluitjie in die hemel weergalm! Gaan jou baie mis…” Margit Meyer-Rödenbeck, oftewel Dowwe Dolla, het geskryf: “Dis so sad- nog ‘n vriendelike reus word uit die woud gekap. R.I.P Zak van Niekerk.” Die sanger Willem Botha het ook op Twitter sy skok uitgespreek: “Geskok! Zak van Niekerk is sopas oorlede in ‘n motorongeluk op pad na KKNK. Kan dit nie glo. Ons is familie! My gebede gaan aan sy vrou & kids!” Die sanger Wicus van der Merwe het ook afskeid van sy vriend geneem: “My goeie vriend Zak van Niekerk is vanmiddag van ons weggeneem….. My hart gaan uit na Sonja & die kleintjies.” Van Niekerk word oorleef deur sy vrou, en twee klein kinders. Zak van Niekerk. Foto: Facebook